b'\n_START_ARTICLE_\nCh\xc3\xa2teau Purcari\n_START_SECTION_\nCh\xc3\xa2teau Purcari\n_START_PARAGRAPH_\nCh\xc3\xa2teau Purcari, sau Vin\xc4\x83ria Purcari, se afl\xc4\x83 \xc3\xaen zona de sud-est a Moldovei, raionul \xc8\x98tefan Vod\xc4\x83, \xc3\xaen satul Purcari. _NEWLINE_La Ch\xc3\xa2teau Purcari se g\xc4\x83se\xc8\x99te cea mai veche \xc8\x99i cea mai renumit\xc4\x83 vin\xc4\x83rie din Republica Moldova, care dateaz\xc4\x83 din anul 1827 \xc8\x99i unde se produc vinurile recunoscute inclusiv la nivel interna\xc8\x9bional - Negru de Purcari \xc8\x99i Ro\xc8\x99u de Purcari. Cu toate c\xc4\x83 pe teritoriu se reg\xc4\x83sesc cele mai vechi beciuri vinicole, unde se p\xc4\x83streaz\xc4\x83 o parte din patrimoniul \xc8\x9b\xc4\x83rii \xe2\x80\x93 colec\xc8\x9bia vintage de Vinuri de Purcari, \xc3\xaen anul 2003 a fost f\xc4\x83cut\xc4\x83 o re\xc3\xaemprosp\xc4\x83tare a imaginii acestora, iar \xc3\xaen context, o parte din beciuri au fost renovate \xc8\x99i a fost finalizat\xc4\x83 construc\xc8\x9bia primului castel vinicol din Republica Moldova - Ch\xc3\xa2teau Purcari._NEWLINE_Construit \xc3\xaen stilul unui chateau francez, acesta integreaz\xc4\x83 un hotel rustic, un restaurant cu mai multe s\xc4\x83li, o teras\xc4\x83 mic\xc4\x83 \xc8\x99i o alta spa\xc8\x9bioas\xc4\x83 \xc3\xaen curte, dou\xc4\x83 lacuri, un spa\xc8\x9biu special amenajat pentru plimb\xc4\x83ri \xc8\x99i podgorii. _NEWLINE_Activit\xc4\x83\xc8\x9bile de baz\xc4\x83 ale celor care viziteaz\xc4\x83 aceast\xc4\x83 atrac\xc8\x9bie turistic\xc4\x83 sunt degusta\xc8\x9biile de vin, excursiile cu ghid prin Vin\xc4\x83ria Purcari, plimb\xc4\x83rile cu bicicleta sau cu ma\xc8\x99ina prin vie, plimb\xc4\x83rile cu hidrobicicleta pe cele dou\xc4\x83 lacuri de pe teritoriul propriet\xc4\x83\xc8\x9bii, tennisul, \xc8\x99. a._NEWLINE_Ch\xc3\xa2teau Purcari este recunoscut \xc3\xaen Republica Moldova \xc8\x99i pentru evenimentele sezoniere, sau private, organizate pe teritoriul s\xc4\x83u.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XII-lea, viticultura apare ca \xc3\xaendeletnicire economic\xc4\x83 de baz\xc4\x83, aflat\xc4\x83 sub protec\xc8\x9bia statului \xc3\xaen Valahia \xc8\x99i Moldova, cnezate pe teritoriul vechii Dacii. Ulterior, se va descoperi c\xc4\x83, de\xc8\x99i toate aceste teritorii sunt prielnice pentru viticultur\xc4\x83, exist\xc4\x83, totu\xc8\x99i, un \xc8\x99ir de regiuni, unde se produce un vin cu totul special. Anume un astfel de loc este satul Purcari, podgoriile c\xc4\x83ruia se aflau pe atunci \xc3\xaen proprietatea M\xc4\x83n\xc4\x83stirii Afon-Zograf._NEWLINE_Istoria Purcari \xc3\xaencepe \xc3\xaen secolul XVIII, c\xc3\xa2nd coloni\xc8\x99tii francezi au luat \xc3\xaen arend\xc4\x83 p\xc4\x83m\xc3\xa2nturile de la M\xc4\x83n\xc4\x83stirea Afon-Zograf, oblig\xc3\xa2ndu-se s\xc4\x83 men\xc8\x9bin\xc4\x83 podgoriile \xc3\xaen bun\xc4\x83 ordine \xc8\x99i s\xc4\x83 fie pl\xc4\x83tit\xc4\x83 desetina din venituri \xc8\x99i road\xc4\x83. Francezi fiind, au intuit c\xc4\x83 terroir-ul este unul special, asem\xc4\x83n\xc4\x83tor renumitei regiuni Bordeaux._NEWLINE_Doar decenii mai t\xc3\xa2rziu s-a confirmat faptul c\xc4\x83 podgoriile Purcari sunt, \xc3\xaentr-adev\xc4\x83r, amplasate la aceea\xc8\x99i latitudine ca celebra zon\xc4\x83 vinicol\xc4\x83 din Fran\xc8\x9ba, iar solul bogat \xc3\xaen rubidiu confer\xc4\x83 vinurilor o culoare purpurie intens\xc4\x83, specific\xc4\x83 \xc8\x99i vinurilor bordoleze. Proprietarii au \xc3\xaenceput s\xc4\x83 produc\xc4\x83 vinuri ro\xc8\x99ii care, \xc3\xaen scurt timp, au c\xc4\x83p\xc4\x83tat faima unor vinuri excep\xc8\x9bionale, cu buchet intens \xc8\x99i complex_NEWLINE_\xc3\x8en anul 1827, \xc8\x9aarul Nicolae I al Rusiei emite un Decret Special, \xc3\xaen urma c\xc4\x83ruia la Purcari este \xc3\xaenfiin\xc8\x9bat\xc4\x83 prima gospod\xc4\x83rie vinicol\xc4\x83 specializat\xc4\x83 din Basarabia. Aceasta a fost numit\xc4\x83 \xc3\xaen cinstea unuia dintre fondatorii de origine german\xc4\x83, Harmizone. De atunci proprietari ai Vin\xc4\x83riei Purcari au fost boierii moldoveni D\xc4\x83ncil\xc4\x83 \xc8\x99i Clot, dar \xc8\x99i germani, ru\xc8\x99i \xc8\x99i francezi. Deja \xc3\xaen 1847, \xc3\xaen cadrul Iarmarocului Agricol Basarabean, vinul de Purcari ob\xc8\x9bine prima sa medalie de aur._NEWLINE_\xc3\x8en 1878 vin\xc4\x83ria s\xc4\x83rb\xc4\x83tore\xc8\x99te adev\xc4\x83ratul triumf la Expozi\xc8\x9bia Mondial\xc4\x83 de la Paris, c\xc3\xa2nd \xc3\xaen cadrul unei degust\xc4\x83ri \xc3\xaenchise, exper\xc8\x9bii francezi au fost impresiona\xc8\x9bi de un vin sec, de culoare intens- rubinie, fiind siguri c\xc4\x83 este un vin de Bordeaux. Mare \xc3\xaens\xc4\x83 le-a fost mirarea s\xc4\x83 afle c\xc4\x83 vinul \xc3\xae\xc8\x99i are originile \xc3\xaentr-un s\xc4\x83tuc necunoscut de pe malul Nistrului. Acesta este momentul c\xc3\xa2nd Negru de Purcari a ob\xc8\x9binut prima sa medalie de aur la o expozi\xc8\x9bie interna\xc8\x9bional\xc4\x83._NEWLINE_Un timp \xc3\xaendelungat vinurile de Purcari erau la fel de populare precum vinurile de Bordeaux sau Burgundia. Acestea erau servite la mesele \xc8\x9barului Nicolai al II-lea, ale regelui George al V-lea \xc8\x99i ale Reginei Victoria a Marii Britanii. V\xc3\xa2ndute \xc3\xaen Danemarca, Olanda, Suedia, Germania, Fran\xc8\x9ba, vinurile de Purcari erau \xc3\xaenalt apreciate \xc8\x99i ob\xc8\x9bineau numeroase trofee._NEWLINE_O nou\xc4\x83 er\xc4\x83 \xc3\xaen istoria Purcari \xc3\xaencepe \xc3\xaen 1950, c\xc3\xa2nd vinificatorii moldoveni au restabilit tehnologia clasic\xc4\x83 de producere a celebrelor vinuri. Unul dintre marii profesioni\xc8\x99ti ai timpului Pimen Cupcea, a reconstituit re\xc8\x9beta legendarului vin Negru de Purcari, iar Ion Ungureanu a creat o nou\xc4\x83 capodoper\xc4\x83 \xe2\x80\x93 Purpuriu de Purcari. \xc3\x8en aceast\xc4\x83 perioad\xc4\x83, vinurile de Purcari cap\xc4\x83t\xc4\x83 o popularitate imens\xc4\x83 \xc8\x99i devin un simbol incontestabil al Republicii Moldova. _NEWLINE_\xc3\x8en 2003, odat\xc4\x83 cu replantarea celor 250 ha de vi\xc8\x9b\xc4\x83 de vie \xc8\x99i dotarea vin\xc4\x83riei cu cele mai performante utilaje, \xc3\xaencepe perioada modern\xc4\x83 din istoria Ch\xc3\xa2teau Purcari. Vinurile de Purcari \xc3\xaencep s\xc4\x83 se exporte \xc3\xaen peste 25 de \xc8\x9b\xc4\x83ri ale lumii, printre care SUA, Canada, Marea Britanie, Norvegia, Cehia, China, Polonia, \xc8\x9a\xc4\x83rile Baltice, devenind cartea de vizit\xc4\x83 a Republicii Moldova \xc3\xaen str\xc4\x83in\xc4\x83tate._NEWLINE_\xc3\x8en 2010, este lansat Alb de Purcari - o nou\xc4\x83 crea\xc8\x9bie \xc3\xaen colec\xc8\x9bia vintage Purcari, care cucere\xc8\x99te exper\xc8\x9bii interna\xc8\x9bionali \xc8\x99i este apreciat cu cele mai prestigioase trofee._NEWLINE_\xc3\x8en 2012, colec\xc8\x9bia de Purcari este completat\xc4\x83 cu vinul Purcari Icewine, ob\xc8\x9binut din struguri \xc3\xaenghe\xc8\x9ba\xc8\x9bi de soiul Muscat Ottonel \xc8\x99i Traminer. Pentru merite deosebite \xc3\xaen domeniul vinifica\xc8\x9biei \xc8\x99i promov\xc4\x83rii imaginii Moldovei peste hotarele \xc8\x9b\xc4\x83rii, Vin\xc4\x83ria Purcari a devenit dublu de\xc8\x9bin\xc4\x83tor al Grand Prix-ului \xc3\xaen domeniul vitivinicol, decernat de Guvernul Republicii Moldova._NEWLINE_\xc3\x8en 2013, c\xc3\xa2nd Purcari num\xc4\x83r\xc4\x83 aproape dou\xc4\x83 secole de la fondare, a fost lansat\xc4\x83 noua sa imagine. Schimbarea reprezint\xc4\x83 o nou\xc4\x83 etap\xc4\x83 \xc3\xaen dezvoltarea vin\xc4\x83riei, fiind condi\xc8\x9bionat\xc4\x83 de evolu\xc8\x9bia intens\xc4\x83 a acesteia din ultimii 10 ani. Podgoriile plantate \xc3\xaen anul 2003-2004 au ajuns la maturitate, c\xc3\xa2nd calitatea strugurilor \xc3\xae\xc8\x99i atinge \xc3\xaendr\xc4\x83zne\xc8\x9b apogeul, iar vinul se manifest\xc4\x83 \xc3\xaen toat\xc4\x83 amploarea, devenind din ce \xc3\xaen ce mai select. Tocmai din acest motiv, readucerea \xc3\xaen lumin\xc4\x83 a anului fond\xc4\x83rii vin\xc4\x83riei \xe2\x80\x93 1827 \xe2\x80\x93 pune \xc3\xaen eviden\xc8\x9b\xc4\x83 cele aproape dou\xc4\x83 secole \xc3\xaen care Purcari a reu\xc8\x99it nu doar s\xc4\x83 men\xc8\x9bin\xc4\x83 standardele de calitate, dar \xc8\x99i valorile sale.\n_START_SECTION_\nMicrozona Purcari\n_START_PARAGRAPH_\nMicrozona Purcari, unde este amplasat Chateau-ul \xc8\x99i Vin\xc4\x83ria Purcari, se afl\xc4\x83 pe cursul inferior al r\xc3\xa2ului Nistru. Localitatea Purcari e \xc3\xaen Zona vinicol\xc4\x83 Sud-Est. Speciali\xc8\x99tii disting pe teritoriul Moldovei nu mai pu\xc8\x9bin de patru arealuri: zona de Nord, zona Codrilor (Central\xc4\x83), de Sud-Est (Nistrean\xc4\x83) \xc8\x99i de Sud._NEWLINE_Zona Nistrean\xc4\x83 se extinde \xc3\xaen form\xc4\x83 de f\xc3\xa2\xc8\x99ie \xc3\xaengust\xc4\x83 de-a lungul malului nistrean. \xc3\x8en limitele ei se \xc3\xaenscrie centrul de vinifica\xc8\x9bie Purcari. Condi\xc8\x9biile climaterice sunt favorabile cultiv\xc4\x83rii soiurilor ro\xc8\x99ii de struguri - Merlot, Cabernet-Sauvignon \xc8\x99i Rara Neagr\xc4\x83, \xc3\xaen baza c\xc4\x83rora se produc vinuri maturate cu gust armonios, complet, cu un buchet bogat \xc3\xaen tonalit\xc4\x83\xc8\x9bi de marochin, coacaz\xc4\x83 neagr\xc4\x83, viorele \xc8\x99i stejar nobil._NEWLINE_Solul_NEWLINE_Microzona Purcari este bine cunoscut\xc4\x83 datorit\xc4\x83 compozi\xc8\x9biei deosebite a solului: por\xc8\x9biuni de teren cu sol lutos-argilos, acoperite cu un strat sub\xc8\x9bire de cernoziom, sau cernoziom lutos, av\xc3\xa2nd pe alocuri un con\xc8\x9binut sporit de carbon._NEWLINE_Amplasarea_NEWLINE_Podgoriile din Purcari sunt situate pe coasta de vest a r\xc3\xa2ului Nistru. Pantele principale sunt cele de Est \xc8\x99i Sud-vest. Pantele line \xc8\x99i de obicei foarte \xc3\xaentinse au un unghi de 5-10\xc2\xb0, mai rar 15\xc2\xb0. \xe2\x80\x9ePurcarii viticoli\xe2\x80\x9d se situeaz\xc4\x83 pe aceea\xc8\x99i latitudine ca \xc8\x99i celebrele podgorii Bordeaux. Purcarii sunt de fapt o c\xc3\xa2mpie \xc3\xaenalt\xc4\x83 colinar\xc4\x83. Albiile \xc8\x99i luncile r\xc3\xa2ului Nistru sunt ad\xc3\xa2nc conturate \xc8\x99i de obicei au pante line, \xc3\xaentinse, \xc8\x99i coline \xc3\xaenalte. Altitudinea variaz\xc4\x83 de la 120-160 metri. R\xc4\x83d\xc4\x83cina vi\xc8\x9bei-de-vie p\xc4\x83trunde ad\xc3\xa2nc prin straturile de carbon, \xc3\xaen c\xc4\x83utarea apei. _NEWLINE_Clima_NEWLINE_Clima microzonei Purcari se caracterizeaz\xc4\x83 prin temperaturi active de 32-33 \xc2\xb0C \xc8\x99i relativa umiditate a aerului. Aceste p\xc4\x83m\xc3\xa2nturi, \xc3\xaenc\xc4\x83lzite de un soare bl\xc3\xa2nd, sunt ideale pentru cultivarea soiurilor ro\xc8\x99ii, clasice de struguri de calitate superioar\xc4\x83. V\xc3\xa2nturile dinspre Marea Neagr\xc4\x83 \xc3\xaembl\xc3\xa2nzesc gerul iernii, iar vara domolesc ar\xc8\x99i\xc8\x9ba.\n_START_SECTION_\nVin\xc4\x83ria Purcari\n_START_PARAGRAPH_\nVin\xc4\x83ria Purcari este considerat\xc4\x83 drept cea mai popular\xc4\x83 printre produc\xc4\x83torii de vin din Republica Moldova \xc8\x99i este singura vin\xc4\x83rie care produce doar vinuri de clas\xc4\x83 premium, fiind lider \xc3\xaen ni\xc8\x99a sa. _NEWLINE_Vin\xc4\x83ria, la fel ca \xc8\x99i Chateau-ul, se afl\xc4\x83 \xc3\xaen microzona Purcari, raionul \xc8\x98tefan Vod\xc4\x83. Prestigiul acesteia vine \xc3\xaen urma recunoa\xc8\x99terii interna\xc8\x9bionale de care a avut parte din 1827, de c\xc3\xa2nd a fost fondat\xc4\x83, \xc8\x99i p\xc3\xa2n\xc4\x83 \xc3\xaen prezent. Dup\xc4\x83 20 de ani de la fondare, vinul Negru de Purcari, recunoscut ca \xe2\x80\x9cpiesa de rezisten\xc8\x9b\xc4\x83\xe2\x80\x9d a vin\xc4\x83riei, a primit prima medalie de aur la un concurs de profil din Basarabia. La nivel interna\xc8\x9bional, vinurile de Purcari au devenit cunoscute \xc3\xaen 1878, c\xc3\xa2nd, \xc3\xaen cadrul unei degust\xc4\x83ri oarbe de la Paris, oenologii francezi au crezut c\xc4\x83 au de-a face cu un nou sortiment de vin de Bordeaux._NEWLINE_Valoarea vinurilor de Purcari a crescut semnificativ, mai ales dup\xc4\x83 ce au ajuns pe masa reginelor Victoria \xc8\x99i Elizabeta a II-a, dar \xc8\x99i a ultimului \xc8\x9bar al Rusiei, Nicolae al II-lea, iar, mai t\xc3\xa2rziu, \xc8\x99i la Casa Regal\xc4\x83 din Rom\xc3\xa2nia._NEWLINE_Pentru calitatea vinurilor pe care le produce, Vin\xc4\x83ria Purcari a ob\xc8\x9binut peste 250 de medalii \xc3\xaen cadrul mai multor concursuri interna\xc8\x9bionale, cum ar fi Decanter World Wine Awards, International Wine&Spirit Competition, International Wine Challenge, etc, fiind una dintre cele mai premiate vin\xc4\x83rii din Europa de sud-est. _NEWLINE_Cunoscut\xc4\x83 la nivel regional, dar \xc8\x99i interna\xc8\x9bional ca fiind \xc8\x99i cel mai mare exportator de vinuri premium din Republica Moldova, Vin\xc4\x83ria Purcari a penetrat peste 25 de pie\xc8\x9be din Europa, America de Nord \xc8\x99i Asia de Est, \xc3\xaen \xc8\x9b\xc4\x83ri precum Statele Unite ale Americii, Canada, Marea Britanie, Norvegia, Cehia, China, Polonia, Germania, Kazahstan, Ucraina, K\xc3\xaerg\xc3\xaestan, Rom\xc3\xa2nia, Turcia, Japonia, Luxembourg, \xc8\x9a\xc4\x83rile Baltice, \xc8\x99. a.\n_START_SECTION_\nVinifica\xc8\x9bie\n_START_PARAGRAPH_\nToate vinurile de Purcari sunt produse din struguri cultiva\xc8\x9bi strict pe podgoriile Purcari. _NEWLINE_Strugurii sunt recolta\xc8\x9bi \xc8\x99i selecta\xc8\x9bi manual, iar procesul de produc\xc8\x9bie a vinului se bazeaz\xc4\x83 pe cele mai stricte canoane ale vinifica\xc8\x9biei franceze. \xc3\x8enainte de fermenta\xc8\x9bie, strugurii sunt r\xc4\x83ci\xc8\x9bi pentru a ob\xc8\x9bine o calitate mai \xc3\xaenalt\xc4\x83 din vinul care urmeaz\xc4\x83 a fi produs. Dup\xc4\x83 ce vinul t\xc3\xa2n\xc4\x83r a fost filtrat \xc8\x99i limpezit, conform metodelor clasice de produc\xc8\x9bie, acesta este p\xc4\x83strat la temperaturi sc\xc4\x83zute. Ulterior, produc\xc8\x9bia faimoaselor vinuri vintage Negru de Purcari, Ro\xc8\x99u de Purcari \xc8\x99i Alb de Purcari continu\xc4\x83, dar metoda de producere nu a fost f\xc4\x83cut\xc4\x83 public\xc4\x83, dat fiind c\xc4\x83 vin\xc4\x83ria \xc3\xae\xc8\x99i men\xc8\x9bine discre\xc8\x9bia \xc3\xaen privin\xc8\x9ba know how-lui. _NEWLINE_Vin\xc4\x83ria Purcari produce 2 milioane de sticle de vin, anual. Portofoliul acesteia const\xc4\x83 din 4 Vinuri Vintage, 6 Vinuri de Colec\xc8\x9bie Limitat\xc4\x83, 9 Vinuri din Colec\xc8\x9bia 1827 \xc8\x99i 3 Vinuri Spumante premium - "Cuv\xc3\xa9e de Purcari"._NEWLINE_Vinuri Vintage - Negru de Purcari Limited Edition, Negru de Purcari, Ro\xc8\x99u de Purcari \xc8\x99i Alb de Purcari._NEWLINE_Vinuri de Colec\xc8\x9bie Limitat\xc4\x83 - Purcari Ice Wine, Vinohora Rar\xc4\x83 Neagr\xc4\x83 \xc8\x99i Malbec, Vinohora Feteasc\xc4\x83 Alb\xc4\x83 \xc8\x99i Chardonnay, Vinohora Feteasc\xc4\x83 Neagr\xc4\x83 \xc8\x99i Montepulciano, Maluri de Prut, Freedom Blend._NEWLINE_Vinuri din Colec\xc8\x9bia 1827 - Sauvignon Blanc de Purcari, Chardonnay de Purcari, Pinot Grigio de Purcari, Ros\xc3\xa9 de Purcari, Rar\xc4\x83 Neagr\xc4\x83 de Purcari, Cabernet Sauvignon de Purcari, Merlot de Purcari, Pinot Noir de Purcari, Pastoral de Purcari._NEWLINE_Vinuri spumante "Cuv\xc3\xa9e de Purcari" - Cuv\xc3\xa9e de Purcari Alb Brut, Cuv\xc3\xa9e de Purcari Alb Extra Brut, Cuv\xc3\xa9e de Purcari Ros\xc3\xa9 Brut.\n_START_SECTION_\nPurcari SRL\n_START_PARAGRAPH_\nPurcari SRL (Vin\xc4\x83ria Purcari) face parte din Bostavan Wineries Group._NEWLINE_Bostavan Wineries Group a fost fondat \xc3\xaen anul 2003 \xc8\x99i cuprinde 4 companii: _NEWLINE_Purcari \xe2\x80\x93 lider \xc3\xaen r\xc3\xa2ndul vinurilor de clasa premium din Moldova, recunoscut la nivel mondial pentru legendarele vinuri Ro\xc8\x99u de Purcari \xc8\x99i Negru de Purcari;_NEWLINE_Bostavan \xe2\x80\x93 vin\xc4\x83rie cu 600 ha podgorii \xc3\xaen microzonele One\xc8\x99ti \xc8\x99i Etulia, Moldova, specializat\xc4\x83 \xc3\xaen producerea vinurilor din segmentul de pre\xc8\x9buri medii \xc8\x99i medii plus;_NEWLINE_Crama Ceptura \xe2\x80\x93 vin\xc4\x83rie situat\xc4\x83 \xc3\xaen jude\xc8\x9bul Prahova, Rom\xc3\xa2nia;_NEWLINE_Bardar \xe2\x80\x93 produc\xc4\x83tor de brandy din Moldova._NEWLINE_Bostavan Wineries Group este unul dintre liderii industriei viti-vinicole \xc8\x99i unul dintre cei mai cunoscu\xc8\x9bi exportatori din Moldova._NEWLINE_\xc3\x8en prezent, grupul controleaz\xc4\x83 circa 30% din pia\xc8\x9ba de produc\xc8\x9bie de vin de calitate \xc3\xaen Moldova \xc8\x99i aproximativ 20% din pia\xc8\x9ba de export. Re\xc8\x9beaua impresionant\xc4\x83 de distribu\xc8\x9bie cuprinde peste 25 de \xc8\x9b\xc4\x83ri din Europa: Norvegia, Marea Britanie, Rom\xc3\xa2nia, Ucraina, Polonia, Cehia, Slovacia, Germani \xc8\x99i Belarus; \xc8\x9b\xc4\x83ri din Asia: China, Japonia, Coreea de Sud; \xc8\x99i de pe continentul american: Canada \xc8\x99i SUA._NEWLINE_Bostavan Wineries Group dispune de capacit\xc4\x83\xc8\x9bi de producere ultramoderne \xc8\x99i de\xc8\x9bine peste 1000 de hectare de planta\xc8\x9bii de vi\xc8\x9b\xc4\x83-de-vie \xc3\xaen Republica Moldova \xc8\x99i Rom\xc3\xa2nia._NEWLINE_Consultant \xc3\xaen domeniul vinifica\xc8\x9biei este oenologul italian Federicco Giotto, care efectueaz\xc4\x83 controlul calit\xc4\x83\xc8\x9bii, face analiza solului \xc8\x99i verific\xc4\x83 calit\xc4\x83\xc8\x9bile organoleptice ale vinului._NEWLINE_Anul 2010 poate fi considerat o nou\xc4\x83 etap\xc4\x83 \xc3\xaen dezvoltarea Bostavan Wineries Group, c\xc3\xa2nd pe l\xc3\xa2ng\xc4\x83 antreprenorul Victor Bostan, ac\xc8\x9bionari al grupului au devenit fondul american Horizon Capital \xc8\x99i Banca Mondial\xc4\x83, prin fondul de investi\xc8\x9bii IFC._NEWLINE_Ac\xc8\x9bionarii grupului au investit mai mult de 50 de milioane de dolari \xc3\xaen dezvoltarea Bostavan Wineries pentru a crea un lider al pie\xc8\x9bei regionale de vinuri. Horizon Capital reprezint\xc4\x83 un gestionar al fondului de ac\xc8\x9biuni private care administreaz\xc4\x83 investi\xc8\x9biile \xc3\xaen companii cu capital mediu, cu un poten\xc8\x9bial deosebit de cre\xc8\x99tere \xc8\x99i profit \xc3\xaen Ucraina, Belarus \xc8\x99i \xc3\xaen Moldova \xc8\x99i gestioneaz\xc4\x83 fonduri de peste 600 de milioane de dolari.'